<classify> SERIKALI imeutaka uongozi wa Chuo cha Maendeleo ya Uongozi wa Elimu ADEM, kurudi katika misingi yake kwani hawawezi kukwepa lawama ya changamoto ya mmomonyoko wa maadili kwa walimu.Naibu Katibu Mkuu Wizara ya Elimu, Sayansi na Teknolojia Ave- Maria Semakafu aliyasema hayo jana wakati akifunga kikao cha majadiliano kwa wadau wa elimu kilichofanyika kwenye ukumbi wa Bazara la Mitihani la Taifa NECTA jijini Dar es Salaam.Moja kati ya changamoto iliyoibuliwa na wadau hao wa elimu ni kitendo cha wanafunzi kuchapwa kupita kiasi na kusababishiwa majeruhi, akitolea mfano mwanafunzi wa Mara aliyekatwa na panga na mwalimu pamoja na wa Kagera aliyepoteza maisha kwa kipigo, mwaka jana.Semakafu alisema; Adem mrudi kwenye misingi yenu, changamoto nyingi zilizoelezwa hapa ni jukumu lenu, walimu kabla ya kuajiriwa au kupewa uongozi apite Adem apate mafunzo ya saikolojia, namna ya kuishi na wanafunzi na jinsi ya kuongoza, alisema na kuongeza;Vyuo vya Ualimu vya Kati vimekithiri kwa matukio ya rushwa ya ngono, mtu yoyote anayeingia chuo cha Kati lazima aende Adem akasome saikolojia na masuala ya Uongozi, ajue miiko ya taaluma, alisema.Alisema inasikitisha mwalimu anafanya uovu anafukuzwa shule moja anakwenda kuajiriwa shule nyingine na kuendeleza uhalifu.Alisema ifike mahali mzazi anapompeleka mtoto shule awe na amani kuwa yupo mikono salama, tofauti na sasa walimu wengi wanaohitimu siku za karibuni hawana maadili.Hata hivyo Semakafu alisema Bodi ya Kitaalamu ya Walimu Tanzania ipo kwenye hatua za mwisho kukamilika kwake na kuanza kutumika.Daktari akivurunda ananyanganywa leseni na Bodi yao ya Madaktari, haiwezekani mwalimu anavurunda anaachwa anaendelea kuajirika, tunataka akivurunda anyanganywe leseni yake asiajirike popote na hii itasaidia kumrudisha maadili kwa walimu, alisemaAlisema ili mwalimu aajiriwe lazima asajiliwe hatua itakayosaidia kurudisha weledi na maadili ya kitaalamu ya walimu katika sekta ya umma na binafsi.Alisema pia kuundwa kwa Bodi mahsusi ya kusimamia Utaalamu wa Walimu ni suala la msingi katika kuinua ubora wa elimu nchini na suala hili limezingatiwa kwenye Sera ya Elimu na Mafunzo ya Mwaka 2014 iliyotamka bayana kuwa serikali itahuisha Mfumo na Muundo wa Uongozi, Usimamizi na Uendeshaji katika Sekta ya Elimu ili uwe na tija na uwajibikaji.Awali wakichangia mjadala huo wa elimu, Mwalimu Mkuu wa Shule ya Sekondari ya Zanaki Julieth Matowo alisema shule ya msingi ndiyo kitovu cha elimu kwani pale ndipo mwanafunzi huandaliwa hivyo walimu wanapaswa kuwa na maadili kuanzia utembeaji, uvaaji, anavyoongea na hata anavyoishi na jamii anapaswa kuwa kioo cha jamii.Katika hatua nyingine, Dk Semakafu alisema serikali imeshakamilisha Mwongozo wa Walimu katika kuendeleza kipaji cha mwanafunzi, na kwa sasa wanaandaa programu za walimu zitakazowasaidia kutambua vipaji vya wanafunzi na kuviendeleza.  <topic>: KITAIFA 